arnastofnun/IGC-2024 huggingface dataset:
Þingræður haldnar á Alþingi Íslendinga

Ég óska varaforsetum til hamingju með kjörið og velfarnaðar í starfi. Ég vænti þess að eiga góða samvinnu við varaforsetana um fundastörfin og önnur verkefni forsætisnefndar.

Leita þarf afbrigða frá þingsköpum þar sem samkomulag er milli þingflokka um annan ræðutíma í umræðunni um stefnuræðu forsrh. nk. mánudagskvöld en kveðið er á um í 2. mgr. 73. gr. þingskapa, þ.e. að umferðir verði þrjár, 12 mínútur, 6 mínútur og 5 mínútur en forsætisráðherra hafi 20 mínútur í framsögu. Skoðast afbrigðin samþykkt ef enginn hreyfir andmælum. Enn fremur þarf að leita afbrigða frá þingsköpum þegar hlutað verður um sæti á eftir, til að tveir hv. þingmenn, Helgi Hjörvar og Gunnar Örlygsson, geti fengið sæti sem hentar fyrir þann búnað sem þeir eða varamenn þeirra þurfa að hafa í þingsalnum þegar á þingfundi stendur. Þetta eru sæti nr. 32 fyrir hv. þm. Helga Hjörvar og 52 fyrir hv. þm. Gunnar Örlygsson. Þá hefur orðið samkomulag milli forseta og formanna þingflokka að leggja til að tekin verði frá sæti næst inngangi í salnum fyrir formenn þingflokka eða forustumenn, einn fyrir hvern flokk, en þeir dragi innbyrðis um þessi sæti. Skoðast þessi afbrigði samþykkt ef enginn hreyfir andmælum.
Þingræður haldnar á Alþingi Íslendinga

Borist hafa tvö bréf um forföll þingmanna. Hið fyrra er frá 6. þm. Suðurk., Hjálmari Árnasyni, dagsett 21. október og hljóðar svo: „Þar sem ég er á förum til útlanda á allsherjarþing Sameinuðu þjóðanna og get því ekki sótt þingfundi næstu tvær vikur óska ég eftir því, með vísan til 2. mgr. 53. gr. þingskapa, að 1. varamaður á lista Framsóknarflokksins í Suðurkjördæmi, Ísólfur Gylfi Pálmason, sveitarstjóri Hrunamannahrepps, taki sæti mitt á Alþingi á meðan.“ Síðara bréfið er frá 8. þm. Suðurk., Kjartani Ólafssyni, dags. 21. október og hljóðar svo: „Þar sem ég er á förum til útlanda á allsherjarþing Sameinuðu þjóðanna í New York og get því ekki sótt þingfundi næstu tvær vikur óska ég eftir því, með vísan til 2. mgr. 53. gr. þingskapa, að 1. varamaður á lista Sjálfstæðisflokksins í Suðurk., Böðvar Jónsson fasteignasali, Njarðvík, taki sæti mitt á Alþingi á meðan.“ Ísólfur Gylfi Pálmason og Böðvar Jónsson hafa áður tekið sæti á Alþingi og eru boðnir velkomnir til starfa á ný.
Þingræður haldnar á Alþingi Íslendinga

Nú er komið að lokum síðasta fundar Alþingis fyrir jólahlé. Tekist hefur eins og á síðustu þingum að ljúka þingstörfum samkvæmt starfsáætlun þingsins. Ég færi alþingismönnum öllum, svo og skrifstofustjóra og starfsfólki Alþingis þakkir mínar fyrir gott samstarf á haustþinginu og óska öllum gleðilegrar og sællar jólahátíðar og farsæls nýárs. Ég ítreka kveðjur mínar til alþingismanna og starfsfólks og óska þeim sem eiga um langan veg heim að fara góðrar heimferðar og heimkomu og bið þess að við megum öll hittast heil á nýju ári. Landsmönnum öllum sendi ég mínar bestu jóla- og nýársóskir.

Hæstv. forseti. Ég vil fyrir hönd okkar alþingismanna þakka hæstv. forseta fyrir samstarfið á haustþingi og hlý orð í garð okkar alþingismanna. Auðvitað erum við þingmenn misjafnlega sáttir við sum þau lög sem hér hafa verið samþykkt. Vafalaust er því einnig þannig farið meðal fólksins í landinu en það kemur nýr dagur og nýtt ár nýrra tækifæra. Við skulum því öll gleðjast á komandi jólahátíð og leitast við að leggja þeim lið sem á stuðningi þurfa að halda og eiga um sárt að binda svo að þeir fái einnig notið jólanna. Ég óska forseta og fjölskyldu hans gleðilegra jóla og farsæls komandi árs. Þá vil ég færa starfsfólki Alþingis þakkir fyrir góða aðstoð við okkur þingmenn og ánægjulegt samstarf á árinu og óska því gleðilegra jóla. Ég bið hv. alþingismenn að taka undir góðar óskir til hæstv. forseta og fjölskyldu hans og starfsfólks Alþingis með því að rísa úr sætum. - 
            

Ég þakka hv. 5. þm. Norðvest. hlý orð og góðar óskir í minn garð og fjölskyldu minnar og hv. þingmönnum fyrir að taka undir þau orð með því að rísa úr sætum. Ég endurtek þakkir mínar og innilegustu jóla- og nýársóskir til hv. þingmanna og alls starfsfólks Alþingis.

„Forseti Íslands gerir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 131. löggjafarþings, frá 10. desember 2004 eða síðar, ef nauðsyn krefur, til 24. janúar 2005. Gjört á Bessastöðum, 8. desember 2004. Ólafur Ragnar Grímsson. ------------------------- Halldór Ásgrímsson. Forsetabréf um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég hér með yfir því að fundum Alþingis, 131. löggjafarþings, er frestað. Leyfi ég mér að óska hv. alþingismönnum og starfsmönnum þingsins svo og landsmönnum öllum gleðilegra jóla og farsældar á nýju ári.
Þingræður haldnar á Alþingi Íslendinga

Borist hefur svohljóðandi bréf frá Einari K. Guðfinnssyni, þingflokksformanni Sjálfstæðisflokksins, dagsett 22. apríl: „Þar sem Árni M. Mathiesen sjávarútvegsráðherra, 1. þingmaður Suðvesturkjördæmis, er á förum til útlanda í opinberum erindum og getur því ekki sótt þingfundi á næstunni óska ég eftir því, með vísan til 2. mgr. 53. gr. þingskapa, að 1. varamaður á lista Sjálfstæðisflokksins í Suðvesturkjördæmi, Sigurrós Þorgrímsdóttir, taki sæti hans á Alþingi á meðan.“ Sigurrós Þorgrímsdóttir hefur áður tekið sæti á Alþingi og er boðin velkomin til starfa á ný.
Þingræður haldnar á Alþingi Íslendinga

Herra forseti. Ég flyt hér breytingartillögu við 9. gr. sem felur í sér það að vegagerðarmönnum verði ekki falið lögregluvald. Með 9. gr. verður vegagerðarmönnum, vegaeftirlitsmönnum, heimilt að beita stöðvunarvaldi á bifreiðar og hafa forgangsljós á bíl sínum. Félag lögreglumanna hefur eindregið varað við þessu, að þessi heimild eigi einungis að vera í höndum lögreglumanna en ekki almennra starfsmanna eins og vegaeftirlitsmanna. Þess vegna flyt ég þá breytingartillögu og legg til að þetta verði bundið við lögregluna en ekki vegaeftirlitsmenn, að beita stöðvunarvaldi á bíla.

Herra forseti. Samfylkingin ítrekar gagnrýni sína á verkstjórn hæstv. landbúnaðarráðherra og bendir á að mikilvæg mál eru að koma til þings löngu eftir að tilskilinn frestur er útrunninn og tími til eðlilegrar umfjöllunar er því óeðlilega skammur. Hagsmunaaðilar hafa einnig gagnrýnt að málefni Lánasjóðs landbúnaðarins skuli jafnseint fram komin og raun ber vitni, mörgum vikum eftir að ráðherraskipuð nefnd skilaði af sér. Málefni lánasjóðsins þarfnast skjótra úrlausna. Jafnframt er um að ræða margvíslega hagsmuni sem ákjósanlegt hefði verið að nefndarmenn gætu kynnt sér betur og leitað álits á. Vegna tímaskorts var málið ekki sent út til umsagnar og því ekki tryggt að mikilvæg sjónarmið næðu fram. Í ljósi þess hvernig málefni sjóðsins hafa þróast á undanförnum mánuðum mun Samfylkingin þrátt fyrir allt styðja framgang þessa frumvarps í trausti þess að bændum verði tryggð sambærileg lánafyrirgreiðsla, óháð því hvernig þeir eru í sveit settir eða hvaða búgrein þeir stunda.

Herra forseti. Hér stendur til að samþykkja lög sem fela í sér að einkavæða og selja Lánasjóð landbúnaðarins, sjóð sem hefur þjónað atvinnuveginum, landbúnaðinum, um áratugi og hefur fyrsta veðrétt í nánast öllum jörðum á Íslandi. Ekki hefur frekar verið kveðið á um hvernig tekið verður á fjármálaþjónustu við þau bú og þá bændur sem ekki hafa samkeppnisstöðu til að fá viðskipti á almennum markaði. Það er heldur ekki ljóst hvernig farið skuli með þær skuldbindingar, áratuga skuldbindingar, sem bændur eiga við sjóðinn. Frumvarpið og þessi ákvörðun er afar flaustursleg og óábyrg. Við þingmenn Vinstri hreyfingarinnar – græns framboðs erum andvíg þessum vinnubrögðum og þessari afgreiðslu og segjum því nei.
Þingræður haldnar á Alþingi Íslendinga

Ég óska varaforsetum til hamingju með kjörið og velfarnaðar í starfi. Ég vænti þess að eiga góða samvinnu við varaforsetana um fundarstörfin og önnur verkefni forsætisnefndar.

Þingflokkur Sjálfstæðisflokksins hefur óskað eftir að gera eftirfarandi breytingar á skipan þingmanna flokksins í kjörbréfanefnd, sbr. 16. gr. þingskapa: Arnbjörg Sveinsdóttir taki sæti Einars K. Guðfinnssonar, Birgir Ármannsson taki sæti Sigríðar A. Þórðardóttur og Bjarni Benediktsson taki sæti Sólveigar Pétursdóttur. Ef ekki eru athugasemdir verður áðurgreind breyting á skipan kjörbréfanefndar.

Leita þarf afbrigða frá þingsköpum þar sem samkomulag er milli þingflokka um annan ræðutíma í umræðunni um stefnuræðu forsætisráðherra nk. þriðjudagskvöld en kveðið er á um í 2. mgr. 73. gr. þingskapa, þ.e. að umferðir verði þrjár, 12 mínútur, 6 mínútur og 5 mínútur en forsætisráðherra hafi 20 mínútur til framsögu. Skoðast afbrigðin samþykkt ef enginn hreyfir andmælum. Enn fremur þarf að leita afbrigða frá þingsköpum, þ.e. lokamálsgreinar 3. gr. þingskapa, um hvernig hluta skal um sæti þingmanna þannig að hv. þm. Helgi Hjörvar geti fengið sæti sem hentar fyrir þann búnað sem hann þarf að hafa í þingsalnum meðan þingfundur stendur. Þetta er sæti 32 fyrir hv. þm. Helga Hjörvar. Þá hefur orðið samkomulag milli forseta og formanna þingflokka að leggja til að tekin verði frá sæti næst inngangi í salnum fyrir formennina, en þeir dragi innbyrðis um þessi sæti. Skoðast þessi afbrigði samþykkt ef enginn hreyfir andmælum.
Þingræður haldnar á Alþingi Íslendinga

Virðulegi forseti. Við greiðum atkvæði um afar mikilvægt mál. Meiri hluti efnahags- og viðskiptanefndar telur brýna nauðsyn og réttmæt rök fyrir því að fara þá leið sem við höfum ákveðið að fara. Okkur þykir eðlilegt að halda okkur við þau 2,5% sem gilt hafa um almennan markað. Við teljum einnig mikilvægt að fella úrskurðinn að öðru leyti úr gildi þannig að fyrir liggi hreint borð í vor. Með þessu viljum við gera okkar til að skapa jafnvægi á vinnumarkaði og því segi ég já.
Þingræður haldnar á Alþingi Íslendinga

Frú forseti. Við 2. umr. um þetta mál var felld tillaga frá okkur fulltrúum Samfylkingarinnar og fulltrúum Vinstri grænna í félagsmálanefnd um að framlengja aðlögunarfrestinn til næstu áramóta. Engu að síður munum við styðja þetta mál og greiða því atkvæði í trausti þess að nefnd félagsmálaráðherra sem hefur það verkefni að styrkja vinnumarkaðskerfið og treysta betur regluverk og framkvæmd til að tryggja að ekki verði gengið gegn grundvallarréttindum launafólks, skili markvissum tillögum í því efni fyrir 1. nóvember næstkomandi. Sömuleiðis að framfylgt verði þeirri áherslu sem fram kemur í áliti meiri hluta félagsmálanefndar um að mótuð verði stefna í málefnum innflytjenda og að gerð verði framkvæmdaáætlun á grundvelli þeirrar stefnu. Áætlunin verði jafnframt kynnt félagsmálanefnd fyrir 1. október 2006. Á þessi tvö mál hefur félagsmálanefnd lagt áherslu og í trausti þess að þetta verði framkvæmt segjum við já við þessu þingmáli.

Virðulegi forseti. Enn á ný sjáum við sömu niðurstöðu og við sáum í atkvæðagreiðslunum áðan.  Enn og aftur við 3. umr. segjum við að sjálfsögðu nei. Afstaða okkar hefur ekkert breyst á þessum örfáu mínútum sem eru liðnar frá því áðan og hún mun ekkert breytast þó að afstaða Sjálfstæðisflokksins virðist hins vegar vera ansi þokukennd. Ég verð að segja það. Það veldur mér miklum vonbrigðum að horfa á hvernig þessi tafla lítur út núna og ekki bara mér heldur launþegum þessa lands og það veit ég eftir að hafa rætt við þá fjölmarga á undanförnum dögum. En það var a.m.k. gott að við stóðum í lappirnar í Frjálslynda flokknum. Það er ekki í fyrsta sinn sem við gerum það.
Þingræður haldnar á Alþingi Íslendinga

Nú er lokið afgreiðslu þeirra mála sem samkomulag var um að færu til nefnda í dag eða yrðu að lögum. Jafnframt hefur þingið samþykkt tillögu um frestun þingfunda fram yfir sveitarstjórnarkosningar. Það verður því hlé á þingfundum um skeið. Starfsáætlun Alþingis sem gerð var sl. haust miðaði við að þingstörfum lyki í dag, 4. maí. Í því fólst mat á því hvenær væri eðlilegt að þingmenn vikju af sviðinu fyrir þeim sem bjóða sig fram til sveitarstjórna í kosningunum 27. maí nk. Með þessu hléi er staðið við það. Þótt tekist hafi verið á á þinginu fram að þessu um mörg mál hefur verið gott samkomulag hér síðustu daga og ég vona að svo verði áfram þegar við komu saman að nýju 30. maí.

Handhafar valds forseta Íslands samkvæmt 8. gr. stjórnarskrárinnar, forsætisráðherra, forseti Alþingis og forseti Hæstaréttar, gjöra kunnugt: „Að vér, að tilskildu samþykki Alþingis, veitum forsætisráðherra umboð til þess að fresta fundum Alþingis, 132. löggjafarþings, frá 4. maí 2006 til 30. maí 2006. Gjört í Reykjavík, 4. maí 2006. Halldór Ásgrímsson, Sólveig Pétursdóttir, Gunnlaugur Claessen. Halldór Ásgrímsson. Bréf handhafa valds forseta Íslands um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég hér með yfir því að fundum Alþingis, 132. löggjafarþings, er frestað. Ég óska hv. alþingismönnum og starfsmönnum þingsins svo og landsmönnum öllum allra heilla.
Þingræður haldnar á Alþingi Íslendinga

Hv. alþingismenn. Senn lýkur störfum þessa þings og er það mánuði síðar en starfsáætlun þingsins gerði ráð fyrir, enda var gert hlé á fundum þingsins þremur vikum fyrir sveitarstjórnarkosningar. Á þessu þingi hafa verið afgreidd 119 frumvörp sem lög og jafnframt voru samþykktar 27 þingsályktanir. Þó að svo hagi til að stærstur hluti þessara frumvarpa hafi orðið að lögum á seinustu dögum þinghaldsins höfðu þau flest verið til umfjöllunar í nefndum þingsins fyrr á þinginu en lokaafgreiðsla þeirra frestaðist vegna þinghlés í maímánuði. Það hefur enn sannast síðustu daga að ein vika er langur tími í pólitík. Mál hafa þróast með öðrum hætti en margir ætluðu og þinghaldið orðið styttra en flestir gerðu ráð fyrir er Alþingi kom saman síðastliðinn þriðjudag. Sólveig Pétursdóttir, forseti Alþingis, sem stödd er erlendis en kemur til landsins á morgun, hefur beðið mig að flytja þingmönnum og starfsfólki Alþingis kveðjur sínar með þökk fyrir samstarfið á þessu þingi. Fyrir hönd okkar forsetanna vil ég jafnframt þakka þingmönnum samstarfið og skrifstofustjóra Alþingis og starfsfólki þingsins þakka ég alla aðstoð. Ég óska utanbæjarmönnum góðrar heimferðar og ánægjulegrar heimkomu og vænti þess að við hittumst öll heil á ný þegar Alþingi kemur saman í haust.

Frú forseti. Ég vil fyrir hönd okkar alþingismanna þakka hæstv. forsetum þingsins fyrir gott samstarf í vetur. Ég vil einnig fyrir hönd alþingismanna senda Sólveigu Pétursdóttur, forseta Alþingis, góðar kveðjur. Fundir forseta með formönnum þingflokka hafa verið reglulegir og tíðir. Þar hefur vissulega oft verið tekist á um þinghaldið en andrúmsloftið á þessum fundum jafnan verið þægilegt. Þá vil ég einnig fyrir hönd okkar alþingismanna þakka starfsmönnum þingsins fyrir framúrskarandi störf, lipurð og fúslega veitta aðstoð. Auðvitað erum við alþingismenn misjafnlega sáttir við sum þau lög sem hér hafa verið samþykkt. Þannig er vafalaust einnig farið meðal landsmanna. En það kemur nýr dagur eftir þennan dag og nýtt ár nýrra tækifæra. Ég endurtek þakkir mínar til hæstv. forseta og óska þeim og fjölskyldum þeirra allra heilla. Ég bið hv. alþingismenn að taka undir orð mín og óskir með því að rísa úr sætum. - 
            

Ég þakka hv. þm. Magnúsi Þór Hafsteinssyni fyrir hlý orð í garð okkar forsetanna og fjölskyldna okkar og þakka hv. þingmönnum fyrir að taka undir þau orð. Ég endurtek óskir mínar til allra þingmanna og starfsliðs Alþingis.

„Handhafar valds forseta Íslands gjöra kunnugt: Að vér, að tilskildu samþykki Alþingis, veitum forsætisráðherra umboð til þess að fresta fundum Alþingis, 132. löggjafarþings, frá 3. júní 2006, eða síðar ef nauðsyn krefur, til septemberloka. Gjört í Reykjavík, 2. júní 2006. Halldór Ásgrímsson, Rannveig Guðmundsdóttir, Gunnlaugur Claessen. Halldór Ásgrímsson. Bréf handahafa valds forseta Íslands um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég hér með yfir því að fundum Alþingis, 132. löggjafarþings, er frestað. Ég óska hv. alþingismönnum og starfsmönnum þingsins, svo og landsmönnum öllum, gleðilegrar hvítasunnuhátíðar og allra heilla í framtíðinni.
Þingræður haldnar á Alþingi Íslendinga

Um leið og ég set þingfund með því að slá í þingbjölluna, þennan gamalkunna grip með sinn þekkta hljóm, þá vil ég vekja athygli hv. alþingismanna á því að settur hefur verið nýr fótur undir bjölluna. Hann er smíðaður úr hegg héðan úr Alþingisgarðinum og smiðurinn er einn af starfsmönnum þingsins og við þökkum honum verk hans.

Ég óska varaforsetum til hamingju með kjörið og velfarnaðar í starfi. Ég vænti þess að eiga góða samvinnu við varaforsetana um fundarstörfin og önnur verkefni forsætisnefndar.

Forseti vill geta þess að þingmenn verða boðaðir til funda í fastanefndum og alþjóðanefndum á miðvikudag og fimmtudag til þess fyrst og fremst að kjósa formenn og varaformenn nefnda. Fundartafla reglulegra nefndafunda verður send þingmönnum í tölvupósti síðar í dag.

Leita þarf afbrigða frá þingsköpum þar sem samkomulag er milli þingflokka um annan ræðutíma í umræðum um stefnuræðu forsætisráðherra næstkomandi þriðjudagskvöld en kveðið er á um í 2. mgr. 73. gr. þingskapa, þ.e. að umferðir verði þrjár, 12 mínútur, 6 mínútur og 5 mínútur en forsætisráðherra hafi 20 mínútur til framsögu. Skoðast afbrigðin samþykkt ef enginn hreyfir andmælum. Enn fremur þarf að leita afbrigða frá þingsköpum, þ.e. lokamálsgrein 3. gr. þingskapa um hvernig hluta skal um sæti þingmanna, þannig að hv. þm. Helgi Hjörvar geti fengið sæti sem hentar fyrir þann búnað sem hann þarf að hafa í þingsalnum meðan þingfundur stendur. Þetta er sæti 32 fyrir hv. þm. Helga Hjörvar. Enn fremur hefur orðið samkomulag milli forseta og formanna þingflokka að leggja til að tekin verði frá sæti næst inngangi í salnum fyrir formennina, en þeir dragi innbyrðis um þessi sæti. Skoðast þau afbrigði samþykkt ef enginn hreyfir andmælum.
Þingræður haldnar á Alþingi Íslendinga

Um klukkan hálffjögur í dag fer fram umræða utan dagskrár um Miðstöð mæðraverndar. Málshefjandi er hv. þm. Þórunn Sveinbjarnardóttir. Hæstv. heilbrigðisráðherra, Siv Friðleifsdóttir, verður til andsvara. Umræðan fer fram samkvæmt 1. mgr. 50. gr. þingskapa og stendur í hálfa klukkustund.
Þingræður haldnar á Alþingi Íslendinga

Herra forseti. Enn einn fagnaðardagurinn er að renna upp. Hér sjáum við síðasta skrefið í sífelldum skattalækkunum ríkisstjórnarinnar á undanförnu kjörtímabili. Við ræðum um lækkun á virðisaukaskatti og alls konar aðgerðir sem við erum að grípa til. Þetta er lækkun virðisaukaskatts úr 24,5% niður í 7% og 14% niður í 7% lækkun vörugjalda, og síðan ræðum við tollkvótana. Allt er þetta þáttur í því að lækka vöruverð sem mun lækka umtalsvert á morgun. Menn deila um það hversu mikið en það verður örugglega eitthvað sem almenningur mun finna mjög vel fyrir.

Hæstv. forseti. Virðisaukaskattur á matvæli hefur nú verið lækkaður verulega og munu matvæli lækka fyrir bragðið til neytenda. Að sama skapi hefur Alþingi ákveðið að afnema vörugjöld af matvælum. Hvoru tveggja naut stuðnings Vinstri hreyfingarinnar – græns framboðs með einni undantekningu þó. Við vildum hlíta ráðgjöf Lýðheilsustöðvar sem lagði til að virðisaukinn yrði ekki lækkaður á gosdrykkjum og sykruðum drykkjum og vörugjöld af þeim vörum ekki felld niður. Það sem hlýtur að verða okkur til umhugsunar í þinginu er að við skulum setja á laggirnar stofnanir á borð við Lýðheilsustöð, sem starfar samkvæmt lögum frá 2003, og hafa síðan að engu þá ráðgjöf sem frá þeirri stofnun kemur. 

Og þingmaðurinn segir?

Ég segi bara allt gott. 

Herra forseti. Hér er enn einn hlekkurinn í þeirri keðju að lækka vöruverð sem tekur gildi á morgun. Við erum með þessu að auka innflutning á erlendum landbúnaðarvörum með sérstöku samkomulagi sem gert hefur verið við Evrópusambandið. Það þekkja þeir sem þekkja hagfræði að aukið framboð lækkar verðið. Það kom ekki fram í umræðunni áðan. Aukið framboð á vörum innan lands, landbúnaðarvörum, lækkar verðið í heild sinni og það er það sem aðgerðin á að gera. Ekki liggur fyrir hvað lækkunin verður mikil en það verður lækkun.
Þingræður haldnar á Alþingi Íslendinga



Við fráfall Einars Odds Kristjánssonar, 8. þm. Norðvesturkjördæmis, tekur sæti hans Herdís Þórðardóttir. Kjörbréf Herdísar Þórðardóttur hefur þegar verið rannsakað og samþykkt, en hún hefur ekki áður tekið sæti á Alþingi og ber því að undirskrifa drengskaparheit að stjórnarskránni.

Herdís Þórðardóttir hefur undirskrifað drengskaparheit að stjórnarskránni og er boðin velkomin til starfa á Alþingi.

Forseta hefur borist eftirfarandi tilkynning frá þingflokksformanni Sjálfstæðisflokksins um mannabreytingar í nefndum þingsins, sbr. 16. gr. þingskapa: Illugi Gunnarsson tekur sæti Einars Odds Kristjánssonar í fjárlaganefnd. Bjarni Benediktsson tekur sæti Illuga Gunnarssonar í efnahags- og skattanefnd. Herdís Þórðardóttir tekur sæti Bjarna Benediktssonar í iðnaðarnefnd og sæti Einars Odds Kristjánssonar í samgöngunefnd. Herdís Þórðardóttir tekur sæti varamanns í Vestnorræna ráðinu. Birgir Ármannsson tekur sæti í Íslandsdeild þings Vestur-Evrópusambandsins. Þessar mannabreytingar skoðast samþykktar án atkvæðagreiðslu ef enginn hreyfir andmælum.

Stefnuræða forsætisráðherra fyrir hönd ríkisstjórnarinnar, sbr. 73. gr. þingskapa, verður flutt annað kvöld og hefst umræðan kl. 7.50 síðdegis. Samkomulag er um fyrirkomulag umræðunnar, umferðir verði þrjár, 12 mín., 6 mín. og 5 mín. en forsætisráðherra hefur 20 mín. til framsögu. Umræðunni lýkur rétt fyrir kl. 10.

Leita þarf afbrigða frá þingsköpum, þ.e. lokamálsgr. 3. gr. þingskapa um hvernig hluta skal um sæti þingmanna, þannig að hv. þm. Helgi Hjörvar geti fengið sæti sem hentar fyrir þann búnað sem hann þarf að hafa í þingsalnum meðan þingfundur stendur. Þetta er sæti 32 fyrir hv. þm. Helga Hjörvar. Enn fremur hefur orðið samkomulag milli forseta og formanna þingflokka að leggja til að tekin verði frá sæti næst inngangi í salnum fyrir formennina en þeir dragi innbyrðis um þau sæti. Skoðast þau afbrigði samþykkt ef enginn hreyfir andmælum. Samkvæmt þessu hlýtur Arnbjörg Sveinsdóttir sæti 8, Kristinn H. Gunnarsson sæti 22, Lúðvík Bergvinsson sæti 23, Siv Friðleifsdóttir sæti 45 og Ögmundur Jónasson sæti 44.
Þingræður haldnar á Alþingi Íslendinga

Virðulegi forseti. Ég mæli fyrir frumvarpi til laga um breyting á lögum um kirkjugarða, greftrun og líkbrennslu. Frumvarpið er samið í dóms- og kirkjumálaráðuneyti á grundvelli tillagna nefndar sem ég skipaði um mitt ár 2005 til að fara yfir lögin og setja fram tillögur að lagabreytingum þar sem úrbóta væri þörf. Var frumvarpið flutt á 39. kirkjuþingi í október 2006 og þar var ályktað að ráðherra væri veitt samþykki kirkjuþings til að leggja frumvarpið fram á Alþingi. Þær meginbreytingar sem lagðar eru til með frumvarpinu eru eftirfarandi: Lagt er til að heiti laganna verði breytt þannig að bætt verði við heitið orðinu „grafreitur“. Gerð er krafa um að lík skuli flutt í líkhús þegar læknir hefur úrskurðað mann látinn og tilgreindur sá hámarkstími sem líða má frá andláti þar til útför fer fram samanber 1. gr. frumvarpsins. Þá er lagt til að óheimilt verði að greftra lík eða brenna nema það sé lagt í kistu og hjúpað líkklæðum eða öðrum klæðnaði, samanber 3. gr. frumvarpsins. Lagt er til að bætt verði við lögin sérstökum kafla um flutning kistu eða duftkers milli landshluta eða milli landa samanber 4. gr. frumvarpsins. Þá verður nýjum kirkjugörðum gert skylt að gera ráð fyrir óvígðum reit og sérstökum reitum fyrir önnur trúarbrögð en kristni samanber 5. gr. frumvarpsins, auk þess verði heimilt að hafa sérstakan minningarreit í kirkjugarði eða við kirkju vegna horfinna, látinna eða drukknaðra, er njóta skuli sömu helgi og legstaður samanber 6. gr. frumvarpsins. Sérstakur kafli verður um útför og þá sem koma að útförum og þjónustu við útfarir og aðstandendur hins látna samanber 7. gr. frumvarpsins. Lögð er til skilgreining á hugtakinu útför og kveðið á um eftirlit dóms- og kirkjumálaráðuneytisins með þjónustu þeirra sem koma að útförum. Lagt er til að heimilt verði að grafa kistu ungbarns í leiði með samþykki rétthafa leiðisins samanber 18. gr. frumvarpsins. Lagt er til að kirkjugarðaráði verði veitt heimild til að gera þjónustusamninga við Kirkjugarðasamband Íslands um að annast ýmiss konar verkefni sem lúta að málefnum kirkjugarða samanber 26. gr. frumvarpsins. Þá verði ráðherra veitt heimild til að setja í reglugerð nánari reglur um stofnun og starfrækslu líkhúss. Virðulegi forseti. Ég hef nú gert grein fyrir meginefni frumvarpsins og legg til að því verði að lokinni þessari umræðu vísað til hv. allsherjarnefndar og 2. umr.